CELEX: 62008TN0362
Language: el
Date: 2008-08-28 00:00:00
Title: Υπόθεση T-362/08: Προσφυγή της 28ης Αυγούστου 2008 — IFAW Internationaler Tiershutz-Fonds κατά Επιτροπής

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/42
            
         Προσφυγή της 28ης Αυγούστου 2008 — IFAW Internationaler Tiershutz-Fonds κατά Επιτροπής
   (Υπόθεση T-362/08)
   (2008/C 301/72)
   Γλώσσα διαδικασίας: η αγγλική
   Διάδικοι
   
      Προσφεύγουσα: IFAW Internationaler Tiershutz-Fonds gGmbH (Αμβούργο, Γερμανία) (εκπρόσωποι: S. Crosby και S. Santoro, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή να προσκομίσει στο Δικαστήριο το έγγραφο που απηύθυνε στις 15 Μαρτίου 2000 ο Γερμανός καγκελάριος G. Schröder στον πρόεδρο της Επιτροπής R. Prodi,
            
         
               —
            
            
               να αναγνωρίσει ότι η προσβαλλόμενη απόφαση της Επιτροπής ενέχει νομικό σφάλμα και πρόδηλα σφάλματα εκτίμησης και συνεπώς να την ακυρώσει και
            
         
               —
            
            
               να καταδικάσει την Επιτροπή στα δικαστικά έξοδα της προσφεύγουσας σύμφωνα με το άρθρο 87 του Κανονισμού Διαδικασίας του Πρωτοδικείου.
            
         Ισχυρισμοί και κύρια επιχειρήματα
   Με την απόφαση της 18ης Δεκεμβρίου 2007 στην υπόθεση C-64/05 P (1), το Δικαστήριο αναίρεσε την απόφαση του Πρωτοδικείου της 30ής Νοεμβρίου 2004 στην υπόθεση T-168/02, IFAW Internationaler Tierschutz-Fonds κατά Επιτροπής (Συλλογή 2004, σ. 1435), με την οποία είχε ακυρωθεί η απόφαση της Επιτροπής της 26ης Μαρτίου 2002 να απορρίψει την αίτηση της προσφεύγουσας της 20ής Δεκεμβρίου 2001 να της επιτραπεί η πρόσβαση στα έγγραφα που αφορούσαν τον αποχαρακτηρισμό μιας τοποθεσίας στον ποταμό Έλβα, στο Αμβούργο, η οποία αποτελούσε βιότοπο προστατευόμενο από το πρόγραμμα Natura 2000, το οποίο προβλέφθηκε με την οδηγία 92/43/ΕΟΚ του Συμβουλίου (2), αποχαρακτηρισμό που αποσκοπούσε στην επέκταση των υφιστάμενων εγκαταστάσεων της Daimler Chrysler Aerospace GmbH για την τελική συναρμολόγηση του αεροσκάφους Airbus A3XX. Κατόπιν αυτού, η προσφεύγουσα, λαμβάνοντας υπόψη την απόφαση του Δικαστηρίου επί της αίτησης αναίρεσης, επανέλαβε, με έγγραφο της 13ης Φεβρουαρίου 2008, το αίτημα πρόσβασης στα έγγραφα που αφορούσε η αρχική της αίτηση και υπέβαλε στις 29 Απριλίου 2008 επιβεβαιωτική αίτηση σύμφωνα με το άρθρο 7, παράγραφος 4, του κανονισμού (ΕΚ) 1049/2001 (3).
   Με την παρούσα προσφυγή η προσφεύγουσα ζητεί, κατ' εφαρμογή του άρθρου 230 ΕΚ, την ακύρωση της απόφασης της Επιτροπής της 19ης Ιουνίου 2008, με την οποία αφενός της επιτράπηκε εν μέρει η πρόσβαση και αφετέρου απορρίφθηκε το αίτημα πρόσβασης σε ένα από τα έγγραφα που αφορούσε η αίτηση που είχε υποβάλει η προσφεύγουσα σύμφωνα με τον κανονισμό (ΕΚ) 1049/2001 του Ευρωπαϊκού Κοινοβουλίου και του Συμβουλίου.
   Κατά την προσφεύγουσα, η εκ μέρους της Επιτροπής εφαρμογή του άρθρου 4, παράγραφος 1, στοιχείο α', τρίτη περίπτωση, του κανονισμού (ΕΚ) 1049/2001 σε μια καθαρά ενδοκοινοτική σχέση συνιστά νομικό σφάλμα. Επιπλέον, η προσφεύγουσα ισχυρίζεται ότι η εκτίμηση της Επιτροπής ότι το περιεχόμενο του εγγράφου του G. Schröder ήταν απόρρητο, οπότε η δημοσιοποίησή του θα έθετε σε κίνδυνο την οικονομική πολιτική της Γερμανίας και άλλων κρατών μελών, ενέχει νομικό σφάλμα. Η προσφεύγουσα υποστηρίζει επίσης ότι η Επιτροπή, θεωρώντας ότι η δημοσιοποίηση του εγγράφου θα διακύβευε τη διαδικασία διαμόρφωσης της απόφασης και, τέλος, μη δεχόμενη ότι το δημόσιο συμφέρον έπρεπε να υπερισχύσει του απόρρητου χαρακτήρα της διαδικασίας διαμόρφωσης της απόφασης, υπέπεσε σε προφανή σφάλματα εκτίμησης.
   
      (1)  Υπόθεση C-64/05 P, Βασίλειο της Σουηδίας κατά Επιτροπής (Συλλογή 2007, σ. 11389).
   
      (2)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206, σ. 7).
   
      (3)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).